Il catalan nol è une lenghe minoritarie,
ma al à la stesse impuartance di lenghis tant che l’olandês o l’ongjarês. Lu à
dite Josep-Anton Fernández, de segretarie de Plataforma per la Llengua, intant
di un incuintri public là che a son stâts comunicâts i dâts inzornâts su la
lenghe catalane. Cun cuasi 10 milions di personis che lu fevelin, il catalan al
è in diesime cuarte posizion tra lis lenghis plui dopradis de Union Europeane.
Daûr dai parametris di rilevance economiche di une lenghe al è invezit al vincjesietesim
puest, denant di lenghis tant che il serp e il rumen. Il dât plui penç al è
però chel de presince su internet, dulà che il catalan al è in otave posizion
tra lis lenghis plui ativis.
Dâts positîfs a rivin po ancje sul front de
penetrazion de lenghe inte societât, cun di fat intal ultin an si à viodût un
salt indenant dal 29% intai letôrs di cuotidians par catalan, intant che tra i
imigrâts rivâts a Barcelone si à il 30% di personis che a frecuentin cors di
catalan cuintri dal 7% di pôcs agns indaûr. Intes scuelis primariis il catalan
al è lenghe veicolâr tal 89% dai istitûts e in dutis lis universitâts publichis
plui de metât des lezions a son fatis inte lenghe proprie de Catalogne. Il
catalan nol è duncje une lenghe minoritarie, ma – e zonte la Plataforma per la
Llengua – al reste minorizât in diviers setôrs. Intal cjamp de justizie, par
esempli, lis sentencis par catalan si son sbassadis dal 14% al 6%; invezit, par
chel che al rivuarde lis etichetis dai prodots, intal stât spagnûl a esistin
199 leçs che a oblein a fâlu par castilian, ma dome dôs che a previodin che si
lu fasi par catalan. Di chi, duncje, la dibisugne di lâ indenant cu lis azions
par judâ la lenghe a deventâ un patrimoni comun.
Font: El Mundo, 17/02/12
fur_Latn fur_Latn cat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn cat_Latn